CELEX: 62016TN0420
Language: mt
Date: 2016-07-29 00:00:00
Title: Kawża T-420/16: Rikors ippreżentat fid-29 ta’ Lulju 2016 – SJM Coordination Center vs Il-Kummissjoni

26.9.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 350/23
            
         Rikors ippreżentat fid-29 ta’ Lulju 2016 – SJM Coordination Center vs Il-Kummissjoni
   (Kawża T-420/16)
   (2016/C 350/29)
   Lingwa tal-kawża: l-Ingliż
   
      Partijiet
   
   
      Rikorrenti: St. Jude Medical Coordination Center (SJM Coordination Center) (Zaventem, il-Belġju) (rappreżentanti: F. Louis u J. Ylinen, avukati)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla d-Deċiżjoni tal-Kummissjoni, tal-11 ta’ Jannar 2016, dwar l-iskema ta’ għanuna mill-Istat li tikkonċerna l-eżenzjoni fuq il-profitt żejjed SA.37667 (2015/C) (ex 2015/NN), implementata mir-Renju tal-Belġju;
            
         
               —
            
            
               sussidjarjament, tannulla d-deċiżjoni kkontestata sa fejn din tinkludi lir-rikorrenti fost il-benefiċjarji tal-allegata skema ta’ għajnuna;
            
         
               —
            
            
               sussidjarjament, tannulla d-deċiżjoni kkontestata sa fejn din tordna l-irkupru, mingħand ir-rikorrenti, ta’ kwalsiasi ammont ta’ għajnuna allegatament irċevut;
            
         
               —
            
            
               tikkundanna lill-Kummissjoni Ewropea għall-ispejjeż tar-rikorrenti.
            
         
      Motivi u argumenti prinċipali
   
   
               1.
            
            
               L-ewwel motiv ibbażat fuq nuqqas ta’ kompetenza.
               
                           —
                        
                        
                           Ir-rikorrenti ssostni li l-Kummissjoni ma għandiex kompetenza biex toħroġ id-deċiżjoni kkontestata u li l-istess deċiżjoni tikser il-prinċipju ta’ attribuzzjoni ta’ kompetenzi li jillimita l-kompetenzi tal-Unjoni.
                        
                     
         
               2.
            
            
               It-tieni motiv ibbażat fuq allegazjoni ta’ ksur tad-dritt għal smigħ xieraq.
               
                           —
                        
                        
                           Ir-rikorrenti ssostni li l-pożizzjonijiet kontradittorji adottati mill-Kummissjoni fid-deċiżjoni ta’ ftuħ u fid-deċiżjoni kkontestata kisru d-dritt tar-rikorrenti għal smigħ xieraq.
                        
                     
         
               3.
            
            
               It-tielet motiv ibbażat fuq il-klassifikazzjoni żbaljata bħala skema ta’ għajnuna.
               
                           —
                        
                        
                           Ir-rikorrenti ssostni li d-deċiżjoni kkontestata żbaljatament tikkonkludi li teżisti skema, li l-approċċ tal-Kummissjoni jikser l-obbligu tagħha li twettaq eżami sħiħ, diliġenti u imparzjali tal-fatti li qed jiġu investigati.
                        
                     
         
               4.
            
            
               Ir-raba’ motiv ibbażat fuq motivazzjoni insuffiċjenti.
               
                           —
                        
                        
                           Ir-rikorrenti ssostni li l-Kummissjoni ma tindikax b’mod xieraq il-motivazzjoni li fuqha kienet ibbażata d-deċiżjoni kkontestata.
                        
                     
         
               5.
            
            
               Il-ħames motiv ibbażat fuq allegazzjoni ta’ konstatazzjoni żbaljata ta’ selettività taħt l-Artikolu 107(1) TFUE.
               
                           —
                        
                        
                           Ir-rikorrenti ssostni li d-deċiżjoni kkontestata fiħa diversi żbalji fir-rigward tat-tliet stadji għall-istabbiliment tas-selettività: (i) l-Artikolu 185(2)(b) tal-kodiċi Belġjan dwar it-taxxa fuq id-dħul (iktar ’il quddiem “Code des impôts sur les revenus 1992” jew “CIR”) u r-regola tal-profitt żejjed ma jistgħux jiġu esklużi mis-sistema ta’ riferiment; (ii) id-deċiżjonijiet bil-quddiem dwar it-taxxa rċevuta mir-rikorrenti la tidderoga (a) mill-prinċipju ta’ kompetizzjoni sħiħa, u lanqas (b) mis-sistema Belġjana ta’ taxxa fuq id-dħul tal-kumpanniji; u (iii) l-allegata deroga tkun iġġustifikata mill-ħtieġa li tiġi evitata t-taxxa doppja.
                        
                     
         
               6.
            
            
               Is-sitt motiv ibbażat fuq nuqqas ta’ vantaġġ.
               
                           —
                        
                        
                           Ir-rikorrenti ssostni li d-deċiżjoni kkontestata ma tanalizzax l-eżistenza ta’ vantaġġ. Skont ir-rikorrenti, hija ma rċevietx vantaġġ u kull benefiċċju għaliha huwa konformi mal-prinċipju ta’ kompetizzjoni sħiħa stabbilit fl-Artikolu 9 tal-mudell ta’ Konvenzjoni fiskali tal-OECD, li huwa implementat fid-dritt Belġjan bl-Artikolu 185(2) CIR.
                        
                     
         
               7.
            
            
               Is-seba’ motiv ibbażat fuq l-allegazzjoni ta’ ksur tal-prinċipju ta’ ugwaljanza fit-trattament.
               
                           —
                        
                        
                           Ir-rikorrenti ssostni li d-deċiżjoni kkontestata tikser il-prinċipju ta’ ugwaljanza fit-trattament billi: (i) tiddikjara li l-prinċipju ta’ kompetizzjoni sħiħa jawtorizza lill-awtoritajiet tat-taxxa jżidu l-bażi taxxabbli tal-impriżi multinazzjonali (iktar ’il quddiem l-“IMN”) u fl-istess ħin jirrikjedi riskju konkret ta’ taxxa doppja sabiex ikunu jistgħu jsiru aġġustamenti l-isfel u (ii) tillimita l-analiżi tal-vantaġġ għal-libell tal-IMN Belġjana.
                        
                     
         
               8.
            
            
               It-tmien motiv ibbażat fuq ksur tal-prinċipji ta’ ċertezza legali u ta’ legalità.
               
                           —
                        
                        
                           Id-deċiżjoni kkontestata tikser il-prinċipju ta’ ċertezza legali billi (i) ma ssegwix il-ġurisprudenza u l-prassi deċiżjonali preċedenti tal-Kummissjoni u (ii) tonqos milli tidentifika l-allegat vantaġġ.
                        
                     
         
               9.
            
            
               Id-disa’ motiv ibbażat fuq l-allegazzjoni li rkupru jirriżulta f’taxxa doppja.
               
                           —
                        
                        
                           Ir-rikorrenti ssostni li d-deċiżjoni kkontestata hija żbaljata meta tqis li ma hemmx riskju ta’ taxxa doppja, li jiżdied jekk ir-rikorrenti tiġi ordnata tħallas xi ammont fil-proċedura ta’ rkupru. Skont ir-rikorrenti, id-deċiżjoni kkontestata għandha għalhekk tiġi annullata sa fejn tordna lir-Renju tal-Belġju jirkupra xi ammont mingħand ir-rikorrenti.
                        
                     
         
               10.
            
            
               L-għaxar motiv ibbażat fuq l-allegazzjoni li l-irkupru ma jistax ikun suġġett għad-diskrezzjoni tal-Kummissjoni.
               
                           —
                        
                        
                           Ir-rikorrenti ssostni li d-deċiżjoni kkontestata donnha tagħti lill-Kummissjoni setgħa diskrezzjonali li tiċħad aġġustamenti tal-bażijiet taxxabbli tal-persuni taxxabbli li kienu bbażati fuq ċirkustanzi fattwali li kienu jeżistu fil-mument ta’ meta nkisbet id-deċiżjonijiet bil-quddiem dwar it-taxxa.